Predkladacia správa

Podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky a podľa čl. 24 Legislatívnych pravidiel vlády Slovenskej republiky predkladá Ministerstvo pôdohospodárstva a rozvoja vidieka Slovenskej republiky (ďalej len „predkladateľ“) návrh poslancov Národnej rady Slovenskej republiky Vladimíra Jánoša, Magdy Košútovej a Tibora Lebockého na vydanie zákona, ktorým sa mení a dopĺňa zákon č. 282/2002 Z. z., ktorým sa upravujú niektoré podmienky držania psov v znení zákona č. 102/2010 Z. z. (tlač 794) (ďalej len „návrh“). 
 
Všeobecne
 
Návrh zákona je odôvodnený akútnou potrebou riešenia nárastu nebezpečných útokov psov, ktoré mali za následok vážne ublíženie na zdraví alebo smrť človeka. Cieľom návrhu zákona je riešiť problematiku držania len nebezpečných psov, t. j. psov, ktoré už v minulosti zaútočili na človeka, pri ktorých je oprávnený predpoklad zvýšeného rizika útoku na človeka alebo zviera a rizika vážneho poškodenia zdravia či ohrozenia života človeka, a prevenciu týchto útokov.
Návrhom sa z uvedeného dôvodu má sprísniť držanie nebezpečných psov, ktoré z dôvodu svojho doterajšieho správania môžu pri útoku na človeka alebo zviera ohroziť vážnym spôsobom jeho zdravie alebo život.
Navrhuje sa zaviesť pre držiteľov nebezpečných psov sprísnené podmienky chovu, držania a vodenia psa. Odborné činnosti súvisiace s plnením týchto podmienok majú zabezpečovať odborníci a organizácie z oblasti kynológie, ktoré výkonom týchto činností má poverovať Ministerstvo pôdohospodárstva a rozvoja vidieka Slovenskej republiky. 
Návrhom sa z dôvodu potreby účinného vynucovania dodržiavania povinností a podmienok uložených zákonom majú zvýšiť pokuty ukladané za priestupky.
Návrh zákona podľa navrhovateľov nebude mať vplyv na podnikateľské prostredie, ani sociálne vplyvy ani na vplyvy na životné prostredie a bude mať pozitívny vplyv na rozpočet verejnej správy a na informatizáciu spoločnosti.
Návrh zákona je podľa navrhovateľov v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, a s právom Európskej únie.
Návrh zákona bol predmetom pripomienkového konania, ktoré sa uskutočnilo v dňoch 10. až 18. júna 2014. K návrhu zákona bolo vznesených 56 pripomienok, z toho 11 zásadných. 
 
Stanovisko
 
Predkladateľ zaujíma k návrhu toto stanovisko: 
K čl. I bodu 13
V § 4 ods. 1 poslednej vete navrhujeme za slovo „mať“ vložiť slová „známku a“.
 K čl. I bodu 24
V súvislosti s rozhodnutím o utratení psa podľa navrhovaného odseku 6 je potrebné dosiahnuť súlad s § 2 ods. 4 zákona č. 39/2007 Z. z. v znení neskorších predpisov, ktorý taxatívne ustanovuje primerané dôvody na usmrtenie zvieraťa, medzi ktorými však nie je rozhodnutie o utratení nebezpečného psa.
 K čl. I bodu 27 a k čl. II
Vzhľadom na trvanie legislatívneho procesu odporúčame v čl. II presunúť účinnosť na neskorší dátum, napríklad na 1. septembra 2014. V súvislosti s tým je potrebné upraviť dátumy v čl. I bode 27 takto: dátum 30. marca 2014 nahradiť dátumom 31. mája 2015 a dátum 30. septembra 2014 nahradiť dátumom 30. novembra 2014.
 K doložke vybraných vplyvov
Odporúčame v časti A.5 uviesť stanovisko gestora (MF SR) a vyjadrenie navrhovateľov k stanovisku gestora.

V nadväznosti na pripomienky vznesené v pripomienkovom konaní predkladateľ odporúča upraviť návrh v zmysle týchto legislatívno-technických a vecných pripomienok:

Legislatívno-technické pripomienky
V čl. I bode 2 v poznámke pod čiarou k odkazu 4a vypustiť slová ,,v znení neskorších predpisov" a celý novelizačný bod ukončiť úvodzovkou. 
V čl. I bode 5 § 2 písm. e) upraviť text takto: 
„e) vodením psa je usmerňovanie pohybu a správania psa 
1. držaním na vôdzke, 
2. vykonávaním dohľadu nad psom v čase voľného pohybu psa povelmi.“. 
V čl. I bode 6 § 2a ods. 6 vypustiť slovo „poverenú“. 
V čl. I bode 6 § 2b ods. 1 v predvetí slovo „osobu“ nahradiť slovami „fyzickú osobu alebo právnickú osobu“. 
V čl. I bode 6 § 2b ods. 1 písm. a) slová „je sama“ nahradiť slovami „má odbornú spôsobilosť v odbore kynológie“. 
V čl. I bode 6 § 2b ods. 6 spojku „a“ nahradiť spojkou „alebo“. 
V čl. I bodoch 7 a 9 za predložku ,,V" vložiť symbol ,,§". 
V čl. I bode 17 úvodnú vetu upraviť takto: ,,V § 7 sa odsek 1 dopĺňa písmenami g) až l), ktoré znejú:". 
V čl. I bode 13 v § 4 v odseku 3 nahradiť čiarku za slovom „vedie“ bodkočiarkou a za slovom „zistiť“ vložiť čiarku. 
V čl. I bode 24 § 7 ods. 5 vypustiť text „za podmienok podľa osobitného predpisu6).“.

Vecné pripomienky
V čl. I bode 12 v § 3 ods. 9 slová „držiteľa psa“ nahradiť slovami „držiteľa nebezpečného psa“ a slová „na chov psa“ slovami „na chov nebezpečného psa“.
V čl. I bode 12 v § 3 ods. 10 nahradiť slová „držiteľ psa“ slovami „držiteľ nebezpečného psa“.
V čl. I bode 22 vypustiť. 
V čl. I bode 23 vypustiť tretiu vetu.
V čl. I bode 26 vypustiť § 7a. 

Záver
 
Predkladateľ odporúča vláde Slovenskej republiky vysloviť súhlas s predloženým poslaneckým návrhom.